钦定古今图书集成/明伦汇编/氏族典/第202卷 > 高叡
## 钦定古今图书集成/明伦汇编/氏族典/第202卷 > 高叡

按《北齐书赵郡王琛传》：“琛子叡，小名须拔。生三旬而
孤，聪慧夙成，特为高祖所爱，养于宫中，令游娘母之
恩同诸子。武定末，除太子庶子。显祖受禅，进封爵为
南赵郡王，迁散骑常侍。叡身长七尺，容仪甚伟，闲习
吏职，有知人之鉴。二年，出为定州刺史，加抚军将军、
六州大都督，时年十七。叡留心庶事，纠擿奸非，劝课”
农桑，接礼民儁，所部大治，称为“良牧。”三年，加仪同三
司。六年，诏叡领山东兵数万，监筑长城。七年，诏以本
官都督沧瀛幽安平、东燕六州诸军事、沧州刺史。八
年，征叡赴邺，仍除北朔州刺史，都督北燕、北蔚、北恒
三州及厍推以西黄河以东长城诸镇诸军事。九年，
除侍中，摄大都督府长史。十年，转仪同三司、侍中、将
军，寻加开府仪同三司、骠骑大将军、太子太保。皇建
初，行并州事。孝昭临崩，预受顾托，奉迎世祖于邺。以
功拜尚书令，别封浮阳郡公，监太史、太子太傅，议律
令。又以讨北狄之功，封颍川郡公。复拜尚书令，摄大
宗正卿。天统中，拜司空，摄录尚书事。突厥尝侵轶，至
并州，帝亲御戎，六军进止，皆令取叡节度。以功复封
宣城郡公，摄宗正卿，进拜太尉。世祖崩后，叡奏“和士
开不宜居内”，出为兖州刺史。太后数以为言，叡执之
弥固，太后执而杀之，时年三十六。子整信嗣。历散骑
常侍、仪同三司。